ДАНА НҰРЖІГІТ РИНАТТЫ ЕМЕС «91» ТОБЫН ҚОЛДАЙДЫ
"ДАНА НҰРЖІГІТ РИНАТТЫ ЕМЕС «91» ТОБЫН ҚОЛДАЙДЫ" | "https://abai.kz/post/43677"
TITLE: ДАНА НҰРЖІГІТ РИНАТТЫ ЕМЕС «91» ТОБЫН ҚОЛДАЙДЫ
URL: https://abai.kz/post/43677
META: "ДАНА НҰРЖІГІТ РИНАТТЫ ЕМЕС «91» ТОБЫН ҚОЛДАЙДЫ" | "https://abai.kz/post/43677"
DATE: 30.03.2016
AUTHOR(s): Абай-Ақпарат
TOTAL WORDS: 391
TEXT: Танымал тележүргізуші Дана Нұржігіт өткір сынның астында қалған "91" тобына қатысты Instagram желісінде өз көзқарасын білдірді. "Ерболат Беделxанға айтарым: Он жылдан астам таңдаған жолынан жаңылады, табанды еңбек етіп, бір күн көл, бір күн шөл болатын нәсібін бүкіл тобына жұмсап жүрген Ерболатқа орнымнан тұрып қол соғам. Оған да кезінде қанша адам лап беріп, "мына істеп жүргенің қате" деген еді, ол өзінің мақсатынан бас тартқан жоқ. Біржақты қыңырлық, стереотиптік сана-дамудың жолы емес. Әсіресе өнерде!", - деп жазды Дана Нұржігіт. Бұдан кейін тележүргізуші Ринат Зайытовтың өктем сөздеріне сабырлық танытқан Ерболатты қолдайтынын айтты. "Зайытовтың "91" тобының сырт келбетін сынап, тіл тигізіп, "жиіркенемін" деген ауыр сөзін сабырлықпен тыңдап, жұдырық ала жүгірмей (оны істесе де түсінер едім) миығынан ғана күліп қойып эмоцияға, ашуға жол бермей жауап беріп отырған Ерболат мен үшін оппонентінен әлдеқайда жоғары, мәдениетті", - деп ойымен бөліскен жүргізуші көпшіліктің сыны арқылы продюсер тобын шыңдап алды дегенді меңзеді. "Ол қол астындағы топты осылайша спарингке шығарып алды. Мұздай душтың астына тұрғызды. Сынады. "...Шыдайсың ба менімен достасуға, Жалаң аяқ су кешіп, тас тасуға", деп Мұқағали ақынша серіктестеріне сұрақты төтесінен қойды. Шаш өсер, бояуы жуылар, трико шалбар боп өзгерер. Бірақ, арақ ішіп, есірткі тартып есірмеген, өнерде өз жолын іздеп, өсіп келе жатқан жастарды осыншама талап, мүсіркетіп "мен сияқты костюм шалбар кимейсің бе, шашты дұрыстап қысқартпайсың ба?" - деп жер шұқытып қою, қаз-қаз тұрып келе жатқан балаға,"неге жүгіріп кетпейсің?" дегенмен тең", - дейді тележүргізуші. Автор көрермен бір кездері Ninety one тобы сияқты  "А-студио" тобын да түсінбегенін мысалға келтірді. "Конформистер қашан да болған, бола да береді. Оларды тыңдасақ, елден ерек, алыстан асау мінезін білдіретін ұзын шаш қойған әнші, ақындарымыз - Батырxан, Жарасқандар, Қадірлар қайда бізге? Конформистерді тыңдасақ, сыған қызы Карменді операның бас кейіпкері етіп, көрерменнің ызасын тудырған Бизе тумас еді. "Жалаң аяқ сығанның сайқалын операға арқау еткен дарынсыз" деген жаман атқа қалған Бизе - бүгін ел ауызындағы классик. "Арайдан" кетіп, "Алма-Ата студио" болған Серкебаев Байғалидің өзі мұндайды бастан өткерген. АХБК сарайының концерт залындағы алғашқы премьерасынан xалық тұрып-тұрып кетіп қалған. Түсінбеген. Шашы жалбыраған жігіттер, мәйкішең тұрып ән салған Батырxанды біреу еске алса, сол біздер. Біздің ұрпақ. Айта берсе көп қой", - деп жалғастырды ойын журналист. Сондай-ақ Дана Нұржігіт қоғам өкілдеріне жас әнші жігіттерді сынаса, намысқа тиіп емес, мәдениетті сынауды ұсынды. "Өнерде ұқсастықтан жаманы жоқ! Сынасақ "жиіркенемін" деген адами намысқа тиетін, көшедегі бетжыртыстың лексиконына сүйеніп емес, конструктивті, мәдениеттану деген ғылымға жүгініп отырып дәйекті дәлел келтіріп отырып сынайық!" - деді Нұржігіт. Дереккөз: Nur.kz Abai.kz
